Správa o stave prác na vypracovaní Národného strategického referenčného rámca na programovacie obdobie 2007 až 2013
(stav k 15. 9. 2005)

I.	Plnenie jednotlivých úloh podľa harmonogramu vypracovania NSRR od 16. 6. 2005 do 15. 9. 2005

Aktualizovaný harmonogram vypracovania NSRR na programovacie obdobie 2007 až 2013 schválila vláda SR svojím uznesením č. 12/2005 zo dňa 12. 1. 2005 k materiálu „Správa o stave sprác na vypracovaní Národného strategického referenčného rámca na programovacie obdobie 2007 až 2013 (stav k 15. 12. 2004)“. 

Programovanie a príprava Národného strategického referenčného rámca (ďalej len „NSRR“) je kontinuálny proces, ktorého jednotlivé fázy uvedené v harmonograme na seba nadväzujú a prelínajú sa a nie je možné ich exaktne vymedziť. K termínom uvedeným v harmonograme sa spracúvajú materiály, ktoré predstavujú vstupy pre nasledujúce fázy prípravy NSRR, pričom tieto sa ďalej dopĺňajú, resp. precizujú podľa výsledkov ďalších prác. 

a.	   Programovanie NSRR

1.	Analytické práce pre spracovanie NSRR

Stav za obdobie od 16. 6. 2005 do15. 9. 2005: 

Čo sa týka socio-ekonomickej analýzy, prebiehalo jej dopracovávanie na základe odporúčaní formulovaných v rámci ex ante hodnotenia (odovzdané dňa 30. 6. 2005) ako aj jej aktualizácia a spresňovanie v nadväznosti na výsledky ďalších etáp prípravy NSRR. V súvislosti s prípravou materiálu „Návrh Národného strategického referenčného rámca 2007 – 2013 (1. verzia)“ boli príslušné časti analýz využité ako vstupy pre spracovanie analytickej časti dokumentu, pričom boli doplnené o relevantné ukazovatele v jednotlivých oblastiach analýz a o porovnania ich hodnôt za SR s hodnotami za EÚ15.  

Čo sa týka makroekonomickej analýzy (materiál „Makroekonomické východiská NSRR“, spracovaný Ministerstvom financií SR), táto bude aktualizovaná v nadväznosti na návrh finančných alokácií pre jednotlivé operačné programy, pričom do aktualizovanej verzie budú zapracované aj odporúčania ex ante hodnotiteľa. 

2.	Formulácia národnej vízie hospodárskeho a sociálneho rozvoja SR vrátane cieľov. 

Stav za obdobie od 16. 6. 2005 do 15. 9. 2005: 

Dňa 29. 6. 2005 schválila vláda SR uznesením č. 499/05 (doplneným o uznesenie č. 583/05) strategický cieľ SR v oblasti kohéznej politiky EÚ v nasledovnom znení: „výrazne zvýšiť do roku 2013 konkurencieschopnosť a výkonnosť regiónov a slovenskej ekonomiky pri rešpektovaní trvalo udržateľného rozvoja“. Uvedený cieľ sa bude napĺňať prostredníctvom troch strategických priorít: 1.) „infraštruktúra a regionálna dostupnosť“, 2.) „inovácie, informatizácia a znalostná ekonomika“, 3.) „ľudské zdroje a vzdelávanie“. Schválené boli aj priorita „rozvoj vidieka“, ktorý však už bude podporovaný z iných nástrojov ako štrukturálne fondy (Európsky poľnohospodársky fond pre podporu rozvoja vidieka, Európsky fond pre rybné hospodárstvo) a horizontálna priorita „marginalizované rómske komunity“. 

V nadväznosti na pripomienky rezortov k prvému návrhu vízie a scenárov pre NSRR, ktorý bol prediskutovaný na rokovaní medzirezortnej pracovnej skupiny dňa 2. 6. 2005, MVRR SR pripravilo ku dňu 15. 7. 2005 nový návrh dokumentu, ktorý bol prepracovaný s cieľom zohľadniť prijaté pripomienky. S uvedenou víziou, stratégiou a scenármi boli zástupcovia rezortov vo forme prezentácie oboznámení na bilaterálnych stretnutiach (uskutočnili sa v termínoch 15. 7. 2005 – 8. 8. 2005) a zástupcovia samosprávnych krajov na workshope dňa 2. 8. 2005.  Dňa 8. 8. 2005 bol dokument „Vízia, stratégia a scenáre, priority“ prerokovaný na stretnutí medzirezortnej pracovnej skupiny (ďalej len MPS) a dňa 12. 8. 2005 na zasadnutí expertnej skupiny Partnerstvo pre Národný rámec (ďalej len ES). 

V rámci diskusných fór sa podarilo dosiahnuť zhodu so základnou filozofiou materiálu ako východiskom pre diskusiu o prioritách jednotlivých rezortov a samosprávnych krajov pre budúce programovacie obdobie. Pripomienky, ktoré boli vznesené na stretnutiach a doručené v písomnej forme, MVRR SR čiastočne zapracovalo do ďalšej prepracovanej verzie vízie, stratégie a scenárov, ktorý je už súčasťou prvého konsolidovaného výstupu prípravy NSRR – materiálu „Návrh Národného strategického referenčného rámca 2007 – 2013 (1. verzia)“, ktorý bol dňa   9. 9. 2005 prerokovaný na stretnutiach medzirezortnej pracovnej skupiny a expertnej skupiny Partnerstvo pre Národný rámec. 

3.	Definovanie priorít

Stav za obdobie od 16. 6. 2005 do 15. 9. 2005: 

V nadväznosti na vládou schválené priority SR prepojené na kohéznu politiku EÚ pre budúce programovacie obdobie (uzneseniami č. 499/05 a 583/05) spracovalo MVRR SR prvý návrh priorít pre NSRR, ktorý bol prerokovaný na stretnutí MPS dňa 7. 7. 2005, pričom následne bol rezortom poskytnutý dodatočný časový priestor na zaslanie pripomienok. V nadväznosti na prijaté pripomienky a s cieľom prediskutovania priorít rezortov do budúceho programovacieho obdobia pozvalo MVRR SR zástupcov jednotlivých ministerstiev na bilaterálne stretnutia. 

Na základe informácií a podkladov získaných počas bilaterálnych diskusií pripravilo MVRR SR prepracovaný návrh priorít pre NSRR, ktorý navrhuje realizáciu stratégie prostredníctvom sústavy priorít tvorenú strategickými, špecifickými a operačnými prioritami. Uvedený návrh priorít a ich štruktúry MVRR SR následne prediskutovalo so zástupcami samosprávnych krajov na workshope dňa 2. 8. 2005. Cieľom bolo dosiahnuť zohľadnenie potrieb regiónov v štruktúre priorít. 

Návrh priorít, do ktorého boli premietnuté už aj priority regiónov, bol ako súčasť širšieho materiálu „Vízia, stratégia a scenáre, priority“ predmetom zasadnutia MPS dňa 8. 8. 2005 a následne rokovania ES Partnerstvo pre Národný rámec dňa 12. 8. 2005. Všetkým partnerom bol poskytnutý dodatočný priestor na zaslanie pripomienok k strategickej časti dokumentu aj k návrhu priorít (15. 8. 2005 pre ministerstvá, 17. 8. 2005 pre ostatných sociálno-ekonomických partnerov). S rezortmi, ktoré si k materiálu „Vízia, stratégia a scenáre, priority“  uplatnili viaceré zásadné pripomienky, zorganizovalo MVRR SR bilaterálne stretnutia, na ktorých boli tieto pripomienky vysvetlené a odstránené. 

Dňa 17. 8. 2005 bol „Návrh vízie, stratégie a priorít NSRR 2007 – 2013“ prediskutovaný na zasadnutí pracovnej skupiny ministrov na koordináciu prác pri spracovaní NSRR (ďalej len PSM), na ktorom sa dosiahla predbežná zhoda ohľadne návrhu priorít pre NSRR (na úrovni špecifických priorít) a ich štruktúry, čo umožnilo MVRR SR pripraviť v druhej polovici augusta návrh počtu operačných programov a systému ich riadenia a návrh finančných alokácií na jednotlivé operačné programy. 

4.	Stratégia implementácie priorít/ systém riadenia, definovanie výšky investícií a zdrojov financovania 

Stav za obdobie od 16. 6. 2005 do 15. 9. 2005: 

V zmysle záverov rokovania pracovnej skupiny ministrov dňa 17. 8. 2005 a v súlade s materiálom schváleným uznesením vlády SR č. 465/2004 MVRR SR koncom augusta prerokovalo s MF SR návrh počtu operačných programov a systému ich riadenia a návrh finančných alokácií na jednotlivé operačné programy. 

Návrh operačných programov a systému ich riadenia ako aj návrh finančných alokácií na jednotlivé operačné programy je súčasťou prvého konsolidovaného výstupu prípravy NSRR – materiálu „Návrh Národného strategického referenčného rámca 2007 – 2013 (1. verzia)“. 

5.	Príprava a finalizácia dokumentu Národný strategický referenčný rámec 2007 – 2013 

Stav za obdobie od 16. 6. 2005 do 15. 9. 2005: 

V nadväznosti na závery stretnutia pracovnej skupiny ministrov dňa 17. 8. 2005 a s cieľom zabezpečiť východiská pre širokú diskusiu o NSRR so všetkými partnermi na centrálnej, regionálnej a lokálnej úrovni v SR a zároveň poskytnúť základný podkladový materiál pre otvorenie rokovaní o NSRR s Európskou komisiou (v októbri 2005), vypracovalo MVRR SR materiál „Návrh Národného strategického referenčného rámca 2007 – 2013 (1. verzia)“. 

Materiál je prvým konsolidovaným výstupom prípravy NSRR, ktorého obsahom je: informácia o procese prípravy NSRR (dodržiavanie princípu partnerstva, základné informácie o ex ante hodnotení NSRR), analytická časť vrátane identifikácie hlavných disparít a faktorov rozvoja, strategická časť obsahujúca návrh vízie a stratégie pre jej napĺňanie v rokoch 2007 – 2013, návrh sústavy priorít pre NSRR, návrh implementácie priorít (operačné programy a systém ich riadenia) a návrh finančných alokácií na jednotlivé operačné programy.  

Uvedený materiál bol dňa 9. 9. 2005 prediskutovaný na stretnutiach medzirezortnej pracovnej skupiny a expertnej skupiny Partnerstvo pre Národný rámec a dňa 12. 9. 2005 bol prerokovaný na zasadnutí Rady vlády SR pre regionálnu politiku a dohľad nad štrukturálnymi operáciami. Na uvedených stretnutiach boli zástupcami rezortov vznesené zásadné pripomienky hlavne k počtu operačných programov a k prioritám.

Materiál sa bude ďalej integrovať a spracovávať podľa rozhodnutia vlády SR o počte operačných programov, podľa výsledkov diskusií k tomuto materiálu so všetkými partnermi a odbornou verejnosťou, podľa ďalšieho precizovania aktivít v rámci jednotlivých priorít operačných programov a podľa výsledkov rokovaní s Európskou komisiou. Účelom je, aby v decembri 2005 bolo možné predložiť Európskej komisii ucelenú verziu NSRR, s ktorou bude čo možno najširší spoločenský konsenzus.

b.	   Ex ante hodnotenie 

Ex ante hodnotenie pre potreby prác na príprave NSRR bolo rozdelené do dvoch častí: Ex ante hodnotenie analýzy súčasneho stavu ekonomiky SR a ex ante hodnotenie Národného strategického referenčného rámca.

Stav za obdobie od 16. 6. 2005 do 15. 9. 2005: 

1.	Ex ante hodnotenie analýzy súčasného stavu ekonomiky SR 

Dňa 30. 6. 2005 ex ante hodnotiteľ odovzdal MVRR SR záverečnú správu z ex ante hodnotenia analýzy súčasného stavu ekonomiky SR, ktorá obsahovala hodnotenie oboch jej častí, t. j. socioekonomickej analýzy a makroekonomickej analýzy. V hodnotení bola o. i. konštatovaná aj potreba zosúladiť socio-ekonomickú analýzu s makroekonomickými analýzami, ako aj odporúčanie prepracovať ju v nadväznosti na výsledky ďalších prác na NSRR (predovšetkým v kontexte vládou schválených strategických priorít – uznesenia č. 499/05 a 583/05). Odporúčania ex ante hodnotenia analýz boli využité pri príprave materiálu „Návrh Národného strategického referenčného rámca 2007 – 2013 (1. verzia)“

2.	Ex ante hodnotenie Národného strategického referenčného rámca 

Ex ante hodnotenie NSRR uskutočňuje súbežne s prípravou jednotlivých častí NSRR Ústav slovenskej a svetovej ekonomiky SAV na základe kontraktu od 15. 6. 2005 do 31. 12. 2005. Úlohou ex ante hodnotiteľa je priebežná príprava hodnotiacich stanovísk a námetov k jednotlivým častiam pripravovaného dokumentu a na záver zhodnotenie návrhu celého NSRR. Záverečná správa bude publikovaná na www.strukturalnefondy.sk. Súhrn záverečnej ex ante hodnotiacej správy bude tvoriť časť NSRR.

Ex ante hodnotiteľ sa zúčastňuje všetkých stretnutí medzirezortnej pracovnej skupiny a expertnej skupiny „Partnerstvo pre Národný rámec, ktoré organizuje MVRR SR a aktívne sleduje pripomienky a námety všetkých partnerov. Na druhej strane informuje na týchto skupinách o stave svojej práce, resp. výstupoch svojich priebežných hodnotiacich správ. 

K 31. 8. 2005 spracoval ex ante hodnotiteľ čiastkové výstupy, ktoré obsahujú hodnotenie a odporúčania zamerané na: a.) využitie analýzy súčasného stavu ekonomiky SR a jej hodnotenia; b.) obsahovú štruktúru NSRR; c.) relevantnosť vízie, strategického cieľa a konzistentnosť stratégie; d.) spresnenie a kvantifikáciu investičných priorít NSRR; e.) hodnotenie očakávaných dopadov predbežných variantných scenárov rozdelenia finančných zdrojov.

II.	Spolupráca so sociálnymi a ekonomickými partnermi – prehľad stretnutí a ich záverov od 16. 6. 2005 do 15.  9. 2005

Do programovania NSRR sa zapájajú viaceré subjekty na rôznych úrovniach a v rámci rôznych pracovných skupín. Ich spolupráca a zásadné výstupy z jednotlivých skupín sú popísané v rámci tejto kapitoly. V období od 16. 6. 2005 do 15. 9. 2005 sa k problematike prípravy budúceho NSRR uskutočnilo 33 stretnutí (pozri prílohu č.1) a v termíne od 16. 9. 2005 do konca septembra sú zatiaľ naplánované 3 stretnutia. 

a.	   Na úrovni ministrov 

Pracovná skupina ministrov na koordináciu prác na spracovaní NSRR 

Poradové číslo stretnutia: 5
Miesto, termín: Ministerstvo výstavby a regionálneho rozvoja SR, 17. 8. 2005
Program: diskusia k materiálu „Vízia, stratégia a priority pre prípravu NSRR“. Cieľom stretnutia bolo dosiahnuť predbežnú zhodu s návrhom priorít, t. j. zastabilizovanie špecifických a operačných priorít tak, aby MVRR SR mohlo pripraviť návrh implementácie NSRR – t. j. počet operačných programov vrátane systému ich riadenia ako aj návrh rozdelenia prostriedkov na jednotlivé operačné programy. Stretnutie viedol minister výstavby a regionálneho rozvoja SR. 
Priebeh a hlavné závery zasadania: Boli prednesené pripomienky k strategickej časti dokumentu, ale keďže tieto boli už vysvetlené na pracovnej úrovni, minister výstavby a regionálneho rozvoja navrhol sústrediť diskusiu predovšetkým na návrh priorít. Pripomienky k prioritám sa týkali predovšetkým ich nedostatočnej koncentrácie – malo by ísť o stanovenie priorít vlády SR, v ktorých rámci  nemôže byť z fondov EÚ financované riešenie všetkých problémov. V tomto kontexte odzneli návrhy na odstránenie niektorých operačných priorít (napr. integrovaný záchranný systém a  zdravá pracovná sila – v prípade riešenia zdravotného stavu marginalizovaných rómskych komunít na jej začlenenie do priority sociálna inklúzia), keďže tieto nie sú v súlade s už vládou schválenými strategickými prioritami. Ministerstvo zdravotníctva SR zásadne protestovalo proti odstráneniu operačnej priority Zdravá pracovná sila.Taktiež odznela pripomienka na prepojenie analytickej časti materiálu so stratégiou. Závery stretnutia: 
1.	bol predbežne odsúhlasený návrh špecifických priorít pre NSRR – v nadväznosti naň pripraví MVRR SR návrh operačných programov a systému ich riadenia a návrh finančných alokácií pre jednotlivé operačné programy, o ktorom začne rokovania s ministrom financií SR, 
2.	po prerokovaní uvedených návrhov s MF SR budú tieto prediskutované aj na stretnutiach medzirezortnej pracovnej skupiny a expertnej skupiny Partnerstvo pre Národný rámec, 
3.	pre jasnejšiu vzájomnú nadväznosť postupne predkladaných čiastkových výstupov prípravy NSRR, budú už ďalšie materiály predkladané na rokovania príslušných pracovných skupín v konsolidovanej forme – budú zahŕňať aj výsledky z predchádzajúcich fáz (závery z analýz, návrh vízie, stratégie a scenárov a návrh priorít), 
4.	pri ďalších prácach na návrhu priorít sa bude klásť vyšší dôraz na ich koncentráciu, pričom súčasťou ďalšieho materiálu bude aj popis operačných priorít. 

b.	   Stretnutia so zástupcami rezortov 

Medzirezortná pracovná skupina generálnych riaditeľov a riaditeľov odborov 

Poradové číslo stretnutia: 10 
Miesto, termín: MVRR SR,  7. 7. 2005
Účastníci: zástupcovia rezortov, externí spolupracovníci MVRR SR z akademickej sféry Program: diskusia k návrhu investičných priorít pre prípravu NSRR. Stretnutie viedla koordinátorka pre NSRR. 
Priebeh a hlavné závery zasadania:  Na úvod stretnutia koordinátorka pre NSRR predstavila pracovný tím ex ante hodnotiteľa NSRR, následne bol prezentovaný návrh priorít pre NSRR na roky 2007 – 2013. K materiálu odzneli zo strany viacerých rezortov pripomienky, čo sa týka obsahu zoznamu priorít a jeho úplnosti, použitej terminológie, ale aj potreby zosúladenia materiálu s inými dokumentmi schválenými vládou. Zo strany koordinátorky pre NSRR bola vysvetlená úloha predkladaného dokumentu – má slúžiť čisto ako prvý návrh súboru priorít pre budúci NSRR a pre jeho dopracovanie bude potrebná úzka spolupráca s príslušnými rezortmi. Členovia skupiny boli oboznámení s ďalším postupom prác: v priebehu nasledujúceho týždňa MVRR SR rozošle ministerstvám pozvánky na bilaterálne stretnutia, na ktorých budú prediskutované ich priority pre budúce programovacie obdobie, na základe výsledkov z týchto  stretnutí bude pripravená nová prepracovaná verzia materiálu, ktorá bude opätovne predmetom rokovania MPS. Zúčastnení boli taktiež informovaní o ďalších prácach na dokumente, ktorý bol prerokovaný na predchádzajúcom stretnutí MPS dňa 2. 6. 2005 (prvý návrh vízie a scenárov pre NSRR) – pripomienky rezortov sa zapracovávajú, do konca júla bude pripravený širší materiál, ktorý bude okrem návrhu vízie, stratégie a scenárov pre NSRR obsahovať už aj návrh investičných priorít v jednotlivých oblastiach. 

Poradové číslo stretnutia: 11 
Miesto, termín: MVRR SR,  8. 8. 2005
Účastníci: zástupcovia rezortov, externí spolupracovníci MVRR SR z akademickej sféry Program: diskusia k materiálu „Vízia, stratégie a scenáre, priority“. Cieľom stretnutia bolo zozbieranie pripomienok rezortov k stratégii pre budúci NSRR a prerokovanie návrhu priorít, ktorý MVRR SR spracovalo na základe informácií získaných na bilaterálnych stretnutiach s rezortmi a regiónmi. Stretnutie viedla koordinátorka pre NSRR.
Priebeh a hlavné závery zasadania: Napriek tomu, že v prvej časti stretnutia odzneli zo strany zúčastnených rezortov rozličné pripomienky k strategickej časti materiálu, dosiahla sa všeobecná zhoda, čo sa týka filozofie stratégie pre NSRR. V druhej časti rokovania rezorty predniesli svoje pripomienky k návrhu priorít, týkajúce sa predovšetkým ich doplnenia, resp. zmeny názvov. V nadväznosti na otázky zástupcov rezortov koordinátorka pre NSRR objasnila plánovaný postup MVRR pri definovaní budúcich operačných programov vo vzťahu k návrhu priorít: najprv je potrebné mať jasno v prioritách, t. j. v tom, čo chceme realizovať, až následne sa zameriame na riešenie počtu operačných programov – t. j. ako to chceme realizovať. V závere stretnutia boli členovia skupiny informovaní o ďalšom postupe prác: prednesené pripomienky k stratégii, vízii a scénarom budú zapracované, dodatočné pripomienky možno zaslať v termíne do 9. 8. 2005, resp. podľa dohody s MVRR SR. Čo sa týka pripomienok k návrhu priorít, možno ich zaslať do 12. 8. 2005. Dňa 12. 8. 2005 budú vízia, stratégia a priority (na úrovni špecifických priorít) prediskutované so sociálno-ekonomickými partnermi na stretnutí expertnej skupiny Partnerstvo pre Národný rámec. 

Poradové číslo stretnutia: 12 
Miesto, termín: MVRR SR,  9. 9. 2005
Účastníci: zástupcovia rezortov, externí spolupracovníci MVRR SR z akademickej sféry Program: diskusia k materiálu „Návrh Národného strategického referenčného rámca 2007 – 2013 (1. verzia)“.
Priebeh a hlavné závery zasadania: V jednotlivých bodoch programu boli postupne prediskutované nasledovné časti materiálu: 3. súčasná situácia SR, 4. strategická časť, 5. operačná časť a 6. financovanie NSRR. V súvislosti s pripomienkami k materiálu „Vízia, stratégia a priority pre prípravu NSRR“ na zasadaní Pracovnej skupiny ministrov na koordináciu prác na spracovaní NSRR (17. 8. 2005), ktoré sa týkali najmä nedostatočnej koncentrácie priorít, boli  pri vypracovaní  Návrhu NSRR  2007 – 2013 (1. verzia) niektoré operačné priority odstránené. Čo sa týka častí súčasná situácia a strategická časť, boli k nim vznesené niektoré zásadné pripomienky. Zástupcovia jednotlivých rezortov sa  vo väčšine prípadov vyjadrili, že z dôvodu krátkosti času ostatné pripomienky uplatnia v rámci medzirezortného pripomienkového konania. Jednotlivými zástupcami rezortov boli prezentované pripomienky zásadného charakteru k operačnej časti a časti financovanie NSRR SR, ktoré sa týkali predovšetkým zvýšenia počtu operačných programov, zmien v návrhu systému ich riadenia a zmien vo výške finančných alokácií na určitý operačný program, v súlade s kompetenciami jednotlivých rezortov. Následne sa zúčastnení vyjadrili k návrhu uznesenia vlády SR – požadovali, aby v ňom boli premietnuté zmeny, ktoré požadujú v samotnom materiáli, žiadali doplnenie/zmenu formulácie niektorých jeho bodov, alebo posunutie termínov uvedených v návrhu uznesenia. Na záver stretnutia koordinátorka pre NSRR informovala o ďalšom postupe, čo sa týka materiálu „Návrh Národného strategického referenčného rámca 2007 – 2013 (1. verzia)“: dňa 12. 9. 2005 bude materiál prerokovaný na stretnutí Rady vlády SR pre regionálnu politiku a dohľad nad  štrukturálnymi operáciami, následne bude predložený do riadneho medzirezortného pripomienkového konania, pričom do tohto času sa Ministerstvo výstavby a regionálneho rozvoja SR pokúsi pripomienky prednesené na dnešnom stretnutí do materiálu zapracovať. Keďže zapracovanie či vysvetlenie niektorých z prednesených pripomienok sa týka viacerých rezortov a bude si vyžadovať ďalšie diskusie, MVRR SR v priebehu najbližších dní pozve príslušné rezorty na trilaterálne či multilaterálne rokovania.

Bilaterálne stretnutia koordinátorky pre NSRR so zástupcami rezortov s cieľom prediskutovania ich priorít pre budúce programovacie obdobie   

Bilaterálne stretnutia MVRR SR so zástupcami jednotlivých rezortov sa uskutočnili na MVRR SR za prítomnosti externých spolupracovníkov MVRR SR z akademickej sféry vrátane ex ante hodnotiteľa NSRR v termínoch uvedených v nasledujúcej tabuľke. 

Tabuľka: Prehľad termínov bilaterálnych stretnutí so zástupcami rezortov
Rezort	dátum 	
MV SR	15. 7. 2005	
MDPT SR	15. 7. 2005	
MH SR	15. 7. 2005	
MK SR	15. 7. 2005	
MPSVR SR	19. 7. 2005	
Z SR	19. 7. 2005	
MF SR, ÚV SR	20. 7. 2005	
MŠ SR	20. 7. 2005 (sekcia európskej integrácie)	
MŠ SR	21. 7. 2005 (sekcia vedy a techniky)	
MP SR	25. 7. 2005	
MŽP SR	8. 8. 2005	

Cieľom stretnutí bolo získať informácie o zámeroch a prioritách príslušného rezortu do budúceho programovacieho obdobia, čo umožní MVRR SR spracovať súhrnný návrh priorít za SR, ktorý bude zodpovedať potrebám krajiny v jednotlivých oblastiach a zároveň bude reálny vo vzťahu k obmedzenej výške zdrojov vyčlenenej pre SR z fondov EÚ na obdobie rokov 2007 – 2013.   

Na úvod každého zo stretnutí prezentovalo MVRR SR prepracovaný návrh vízie, stratégie a scenárov pre NSRR, pri ktorého príprave boli zohľadnené pripomienky rezortov k jeho prvej verzii (prediskutovanej na stretnutí medzirezortnej pracovnej skupiny dňa 2. 6. 2005). Návrh vízie, stratégie a scenárov poslúžil ako kontext pre následnú diskusiu o prioritách daného rezortu do budúceho programovacie obdobia. Na záver každého zo stretnutí koordinátorka pre NSRR informovala zástupcov rezortov o ďalšom plánovanom postupe prác – po zrealizovaní bilaterálnych stretnutí so všetkými rezortmi bude text prepracovaného návrhu vízie, stratégie a scenárov pre NSRR rozoslaný členom medzirezortnej pracovnej skupiny. Spolu s ním bude zaslaný aj súhrnný návrh priorít, ktorý MVRR SR pripraví na základe informácií od jednotlivých rezortov a po prerokovaní na stretnutí medzirezortnej skupiny budú oba materiály prediskutované aj v rámci expertnej skupiny Partnerstvo pre Národný rámec. 

c.	   So zástupcami regiónov 

Pracovné  stretnutie koordinátorky pre NSRR so zástupcami regiónov  

Pracovné stretnutie koordinátorky pre NSRR so zástupcami samosprávnych krajov sa uskutočnilo dňa 2. 8. 2005 na MVRR SR. Cieľom stretnutia bolo prediskutovať so zástupcami regiónov súhrnný návrh priorít pre NSRR, ktorý MVRR SR spracovalo na základe výsledkov bilaterálnych stretnutí s rezortmi a zabezpečiť, aby zohľadňoval aj potreby regiónov. Na úvod stretnutia koordinátorka pre NSRR informovala zástupcov samosprávnych krajov o aktuálnom stave prác na príprave NSRR, následne im bol prezentovaný návrh vízie, stratégie a scenárov pre NSRR ako kontext pre následnú diskusiu o predbežnom návrhu priorít pre budúce programovacie obdobie. Pripomienky a námety regiónov MVRR SR zohľadnilo pri príprave návrhu priorít, ktorý bol následne prediskutovaný na rokovaní medzirezortnej pracovnej skupiny pre NSRR a expertnej skupiny Partnerstvo pre Národný rámec.  

d.	   So všetkými sociálnymi a ekonomickými partnermi  

Expertná pracovná skupina – „Partnerstvo pre Národný rámec“

Poradové číslo stretnutia: 4
Miesto, termín: MVRR SR,  12. 8. 2005
Účastníci: zástupcovia rezortov, jednotlivých VÚC, miest a obcí, mimovládnych organizácií a ostatných sociálno-ekonomických partnerov. Stretnutie viedla koordinátorka pre NSRR.
Program: 1. prezentácia Strategických usmernení spoločenstva ku kohézii 2007 – 2013,         2. stratégia pre budúci Národný strategický referenčný rámec – diskusia k materiálu „Vízia, stratégia a scenáre, strategické a špecifické priority“, 3. ex ante hodnotenie v súčasnosti prebiehajúcich prác na NSRR. Stretnutie viedla koordinátorka pre NSRR.
Priebeh a hlavné závery zasadania: V rámci prvého bodu stretnutia koordinátorka pre NSRR predstavila znenie Strategických usmernení spoločenstva, stav ich prípravy ako aj pozíciu SR k tomuto dokumentu. V druhom bode bola sociálno-ekonomickým partnerom predstavená stratégia NSRR vrátane scenárov rozvoja, ku ktorej bola následne otvorená diskusia. V poslednom bode programu ex ante hodnotiteľ NSRR (Ústav slovenskej a svetovej ekonomiky SAV) predstavil svoju úlohu pri príprave NSRR a prezentoval výstupy svojej práce. Na záver stretnutia boli členovia skupiny informovaní o ďalších prácach na NSRR: prednesené pripomienky MVRR SR zapracuje do nasledujúcej verzie materiálu, termín na zaslanie dodatočných pripomienok je 17. 8. 2005. V najbližšom období MVRR SR vypracuje návrh systému implementácie NSRR (operačné programy a finančné alokácie), ktorý bude predstavený na najbližšom stretnutí expertnej pracovnej skupiny Partnerstvo pre Národný rámec. Následne sa plánuje otvorenie širokej verejnej diskusie k prvej verzii NSRR. 

Poradové číslo stretnutia: 5
Miesto, termín: MVRR SR,  9. 9. 2005
Účastníci: zástupcovia rezortov, jednotlivých VÚC, miest a obcí, mimovládnych organizácií a ostatných sociálno-ekonomických partnerov, externí spolupracovníci MVRR SR z akademickej sféry. 
Program: diskusia k materiálu „Návrh Národného strategického referenčného rámca 2007 – 2013 (1. verzia)“.
Priebeh a hlavné závery zasadania: V diskusii k jednotlivým častiam NSRR, t. j. k súčasnej situácii SR, k strategickej časti, k operačnej časti a financovaniu NSRR reagovala koordinátorka pre NSRR na otázky a pripomienky účastníkov stretnutia. Taktiež zodpovedala otázky týkajúce sa podpory v rámci cieľa Regionálna konkurencieschopnosť a zamestnanosť a cieľa Európska teritoriálna spolupráca. Na záver boli členovia EPS informovaní o ďalšom postupe prác v zmysle návrhu uznesenia k 1. verzii NSRR. V súvislosti s tým, že na rokovaní sa zúčastnil nízky počet zástupcov samosprávnych krajov (z dôvodu ich účasti na regionálnej konferencii v Košiciach) bude zorganizované stretnutie so zástupcami samosprávnych krajov.

Rada vlády SR pre regionálnu politiku a dohľad nad štrukturálnymi operáciami   

Miesto, termín: Úrad vlády SR,  30. 6.  2005
MVRR SR predložilo na rokovanie 3 materiály týkajúce sa prípravy programovacieho obdobia 2007 – 2013, a to :
-	Správu o stave prác na vypracovaní Národného strategického referenčného rámca na programovacie obdobie 2007 až 2013 (stav k 15. 06. 2005),
-	Informáciu o vyhodnotení dotazníka o pripravenosti vyšších územných celkov na programovacie obdobie 2007 – 2013,
-	Informáciu o spolupráci sociálno-ekonomických partnerov a regiónov pri príprave Národného strategického referenčného rámca na programovacie obdobie 2007 – 2013.
V súvislosti s prerokovaním správy o stave prác vyplynul z rokovania rady nasledujúci záver: v zmysle harmonogramu vypracovania NSRR predložiť na najbližšie rokovanie Rady vlády SR pre regionálnu politiku a dohľad nad štrukturálnymi operáciami návrh implementácie NSRR. K informačným materiálom neboli na rokovaní Rady vznesené pripomienky. 

Miesto, termín: Úrad vlády SR,  12. 9. 2005
MVRR SR predložilo na rokovanie Rady vlády 2 materiály týkajúce sa prípravy programovacieho obdobia 2007 – 2013 (k bodu 2 a 3 rokovania), a to :
-	„Správu o stave prác na vypracovaní Národného strategického referenčného rámca na programovacie obdobie 2007 až 2013 (stav k 7. 9. 2005)“, ktorú Rada vzala na vedomie, pričom k materiálu neodzneli žiadne pripomienky.
-	„Návrh Národného strategického referenčného rámca 2007 – 2013 (1. verzia)“ –zúčastnení zástupcovia rezortov a regiónov materiál označili za dobré východisko pre budúce diskusie o NSRR, pričom sa diskutovalo predovšetkým o počte operačných programov a optimálnom rozdelení finančných prostriedkov, ktoré budú pre SR alokované v budúcom programovacom období. MZ SR predložilo zásadné pripomienky k materiálu a návrh na jeho doplnenie.

Výbor pre štrukturálne fondy a pre Kohézny fond   

Miesto, termín: MVRR SR, 25. 8. 2005
V rámci 5. bodu programu informoval zástupca odboru programovania a stratégie MVRR SR o stave prác na príprave SR na budúce programovacie obdobie, vychádzajúc z Aktualizovaného harmonogramu vypracovania NSRR na programovacie obdobie 2007 – 2013, schváleného uznesením vlády SR č.12/2005. Bola podaná informácia o materiáli „Návrh strategického cieľa a priorít SR prepojených na kohéznu politiku EÚ“, ktorý bol schválený uzneseniami vlády č. 499/2005 z 29. 6. 2005 a 583/2005 z 13. 7. 2005, ďalej informácia o aktuálnom stave prác, predovšetkým prác na spracovaní systému implementácie priorít a systému riadenia a o uplatňovaní princípu partnerstva v príprave NSRR. 

Národný monitorovací výbor

Dňa 21. 6. 2005 sa konalo v Trenčíne zasadnutie Národného monitorovacieho výboru. Po skončení riadneho programu zasadnutia výboru, zástupca Európskej komisie prezentoval obsah Strategických usmernení spoločenstva. Na uvedenú prezentáciu boli pozvaní aj členovia expertnej skupiny Partnerstvo pre Národný rámec.